**Контролен списък на важни аспекти в процеса на разследване при случаи на отравяне на диви животни**

**1. Подаване на сигнал**

* Своевременно подаване на сигнала до компетентния орган (зелен телефон на РИОСВ; Телефон 112; Районно управление на полицията; Районна прокуратура)
* Описание на същността на случая
* Описание на местоположението и обстоятелствата

**2.** **Формиране на екип от отговорните институции за теренна проверка (Стартиране на досъдебно производство)**

* Представителите на РИОСВ пристигат на място и съставят констативен протокол за извършено нарушение/престъпление.
* При наличие на достатъчно данни за извършено престъпление оперативно следствена група извършва оглед на местопроизшествие. Огледът се извършва, с цел да се разкрият, непосредствено да се изследват и да се запазят по реда, установен в Наказателно-процесуалния кодекс, следи от престъплението и други данни, необходими за изясняване на обстоятелствата по делото. Огледът се извършва през деня, освен когато случаят не търпи отлагане.При извършване на огледа всичко се изследва, както е заварено, а след това се правят и необходимите размествания. Оглед на труп се извършва по възможност на мястото, където той е открит, в присъствието на вещо лице – експерт в областта на ветеринарната медицина. До извършване на огледа се вземат мерки да не се заличат следите от престъплението, както и мерки за обезопасяване на района.

За улесняване формирането на екипи като предварителна подготовка се прилагат следните стъпки:

* Списъци с експерти по области, които могат да се отзовават при такива огледи и се предоставят на областните дирекции на МВР.
* Представители на заинтересованите НПО с необходимата квалификация и опит да се регистрират в окръжните съдилища като вещи лица.
* Списък на лабораториите, които мога да извършват анализи, предоставен на МВР.
* Списък на ветеринарните лекари, които са регистрирани в съдилищата.

**3. Пренасяне на пробите за анализ в лаборатория**

* За пробите се изготвят съпроводителни писма с обяснения.
* Качествено опаковане на пробите с цел избягване на замърсяване и запечатване с лепенка.
* Пренасяне на пробата в хладилна чанта, съпроводена от полицай или оторизирано лице.

**4. Лабораторен анализ:**

* Аутопсионен протокол
* Протокол от лабораторен анализ
* Експертиза на базата на всички материали по делото (труп, аутопсия, протоколи)
* При необходимост се правят допълнителни анализи и референтна проба
* Там където се прави експертизата, се съхраняват пробите и доказателствата по делото
* Взимат се 3-4 проби в случай на нужда от допълнителни анализи.